**2023 M. VASARIO MĖN. ŠVEDIJOS EKONOMINĖS SITUACIJOS APŽVALGA**

**Pagrindinės naujienos trumpai:**

Ø  **Švedijos bankas pakėlė palūkanų normas iki 3%**

Ø  **Didėja rūpestis dėl gilėjančios infliacijos**

Ø  **Švedijos verslo lyderiai pasisako už euro įvedimą**

Ø  **2022 m. Švedijos namų ūkiai prarado 2 mlrd. SEK**

Ø  **Kompensacijos už aukštas elektros kainas namų ūkius pasiekė vasario 20 d., tačiau jas gavo ne visi**

Ø  **Dėl Švedijos Vyriausybės sprendimo atidėti ES reformos dėl elektros viršpelnių taikymą skaičiuojami milijardiniai (SEK) namų ūkių nuostoliai**

Ø  **Švedijos prekyba su Rusija per metus sumažėjo nuo 44 mlrd. iki 18 mlrd. SEK**

Ø  **Švedijoje fiksuojamas augantis kviestinių darbuotojų skaičius**

Ø  **Rusijos institucijos davė leidimą IKEA parduoti savo fabrikus**

Ø  **Didėja investicijos į šiaurės Švediją, numatoma uostų plėtra**

Ø  **Švedijoje auga maisto kainos, valstybinės institucijos pradeda tyrimus dėl silpnos konkurencijos prekybos sektoriuje**

Ø  **Didžiausi Švedijos sunkvežimių gamintojai Volvo ir Scania susiduria su sunkumais mokant baudas už neteisėtus kartelinius susitarimus**

**Švedijos bankas pakėlė palūkanų normas iki 3%.** Švedijai susiduriant su aukšta infliacija (9,3%), augančiomis maisto, būsto kainomis, sprendimas didinti palūkanų normas nuo 2,5% iki 3% buvo prognozuojamas. Ekspertai sprendimą sveikina, tai padės kovoti su infliacija, tačiau prognozuojamas ryškus nekilnojamo turto pabrangimas. Į Švedijos banko sprendimą reaguoja ir komerciniai bankai – Nordea pranešė, kad 0,5% santaupų ir hipotekos palūkanų normas. Pramonės atstovai su nerimu žiūri į Švedijos banko sprendimą, kadangi artėja derybos tarp pramoninkų ir profsąjungų atstovų dėl algų vidurkio. Kol kas pramonė nesusiduria su mažėjančių vartojimu, atvirkščiai – 2022 m. gruodį užsakymų pramonei skaičius išaugo 25%, tačiau mažėja pačios pramonės atliekami užsakymai (-0,4%).

**Didėja rūpestis dėl gilėjančios infliacijos.** Švedijos finansų ministrė E. Svantesson konferencijos metu vasario 28 d. teigė, kad aukšta infliacija (9,3%) išlieka pagrindiniu rūpesčiu ir matomai tęsis ilgiau negu buvo manyta. Jeigu infliacija nemažės, Švedijos namų ūkiai praras daug pinigų ir jau dabar prognozuojama, kad šiais metais šalies BVP susitrauks ne 0,4%, o 0,8%. Kitais neraminančiais faktoriais ministrė įvardija augantį nedarbą, ypač tarp užsienyje gimusių gyventojų, maisto kainų augimą, kuris yra didžiausias tarp Šiaurės šalių.

**Švedijos verslo lyderiai pasisako už euro įvedimą.** Švedijos kronai vis silpnėjant didėja verslo lyderių raginimai Vyriausybei svarstyti apie galimą euro įsivedimą. Dienraščio Dagens Industri atlikto tyrimo metu nustatyta, kad 51% Švedijos lyderių norėtų euro, kaip nacionalinės valiutos, o 39% pasisakytų už krona. Kai kurie lyderiai, kaip Volvo AB vadovas Carl-Hnerik Svanberg savo palaikymą eurui išreiškia ir viešai.

**2022 m. Švedijos namų ūkiai prarado 2 mlrd. SEK.** SEB banko atliktas tyrimas rodo, kad pernai metais pirmą kartą per ilgą laiką Švedijos namų ūkiai daugiau išleido pinigų negu jų sutaupė. Šiuo metu skaičiuojama, kad yra 406 mlrd. SEK santaupų, o tai yra 42% mažiau negu 2021 m. Namų ūkių bendra turto vertė per praeitus metus sumažėjo 7%, tokie neigiami rezultatai nebuvo fiksuojami nuo pat 1990-ųjų.

**Kompensacijos už aukštas elektros kainas namų ūkius pasiekė vasario 20 d., tačiau jas gavo ne visi.** Kompensacijos išmokėtos pagal planą, tačiau dabar aiškėja, kad jas gavo tik tie būstų savininkai, kurie turi tiesiogines sutartis su elektros tiekėjais. Tai reiškia, kad būstų nuomininkai turės kompensacijų palaukti, tas pats galioja ir kai kurioms atskiroms namų bendrijoms. Žiniasklaidoje pasigendama aiškumo iš Vyriausybės, kai dalis namų ūkių apskritai nežino ar gaus kompensaciją ir kokio dydžio ji bus, Vyriausybė kaltinama prastu kompensacijų programavimu. Atkreipiamas dėmesys, kad būstus besinuomojantys statistiškai turi mažesnes pajamas, todėl yra dar labiau paveikti aukštų elektros kainų, infliacijos, vėluojančios išmokos gali pabloginti šių namų ūkių situaciją.

**Dėl Švedijos Vyriausybės sprendimo atidėti ES reformos dėl elektros viršpelnių taikymą skaičiuojami milijardiniai (SEK) namų ūkių nuostoliai.**Lyderiaujantis Švedijos dienraštis Dagens Nyheter praneša, kad Vyriausybei nutarus šią reformą taikyti nuo 2023 m. kovo 1 d. Švedija prarado nuo 3 iki 10 mlrd. SEK kompensacijų už aukštas elektros kainas. Spėjama, kad dabar Švedija gali sulaukti tiek Europos Komisijos arba Švedijos elektros vartotojų ieškinių ir tai nebūtų pirmas kartas, kuomet Švedija paduodama į ES teismus dėl vėlavimo įgyvendinti ES teisės aktus. Opozicinės partijos jau suskubo kaltinti esamą Vyriausybę, kaltinimai dėl energetikos ministrės E. Busch veiklos perduoti į parlamento Konstitucijos komitetą.

**Švedijos prekyba su Rusija per metus sumažėjo nuo 44 mlrd. iki 18 mlrd. SEK.**Nors dėl karo Ukrainoje ir Rusijai įvestų sankcijų dvišalė prekyba stipriai susitraukė, jos vertė dar išlieka ryški. Kai kurių prekių, pavyzdžiui rusiško aliuminio, importas netgi išaugo, o iš Švedijos į Rusija eksportuojamų farmacinių prekių kiekis irgi didėjo.

**Švedijoje fiksuojamas augantis kviestinių darbuotojų skaičius.**Pernai į šalį dirbti atvyko per 70 tūkst. darbuotojų, dauguma jų įsidarbino statytų sektoriuje šiaurinėje Švedijoje, kurioje dabar vykdomi ypač dideli projektai. Didžioji dalis darbuotojų atvyksta iš Lenkijos, tačiau didėja ir skaičiai iš Lietuvos, Tailando, Indijos.

**Rusijos institucijos davė leidimą IKEA parduoti savo fabrikus.**Pranešama, kad trys IKEA fabrikai esantys Rusijoje bus parduodami rusų verslininkams. Fabrikai nenustos veikti, toliau gamins baldus, kurie bus pardavinėjami Rusijos įmonių. Pati IKEA savo veiklą Rusijoje baigė dar 2022 m. pabaigoje, kuomet buvo uždarytos visos parduotuvės ir pradėti nekilnojamo turto pardavimo procesai.

**Didėja investicijos į šiaurės Švediją, numatoma uostų plėtra.** Spaudoje nuolat pranešant apie didžiausių Švedijos įmonių planus plėsti savo veiklą šalies šiaurėje ekspertai nerimauja ne tik dėl galimybės aprūpinti visą pramonę elektros energija, bet ir dėl logistinių galimybių. Todėl džiugiai sutikta žinia dėl paskelbtos šiaurės Švedijos Luleå uosto plėtros. Uostas bus padidintas 4 kartus ir turės 32 mln. tonų krovinių apyvartą per metus.

**Švedijoje auga maisto kainos, valstybinės institucijos pradeda tyrimus dėl silpnos konkurencijos prekybos sektoriuje.**Didžiausiai šalies prekybos centrai (ICA, Coop, Axfood) praneša, kad maisto produktų kainos augs ir toliau (per metus jos jau augo 14-20%), argumentuodami didėjančiomis sąnaudomis ir augančiais tiekėjų įkainiais. Savo ruožtu Švedijos konkurencijos tarnyba pradėjo tyrimą, kurio tikslas išsiaiškinti ar silpna konkurencija maisto prekyboje nesudarė sąlygų pagrindiniams maisto prekių tinklams didinti savo kainų. Pažymėtina, kad Švedijos maisto prekių prekyboje, vadinamojoje oligopolinėje rinkoje, dominuoja vos keli dideli tinklai.

**Didžiausi Švedijos sunkvežimių gamintojai Volvo ir Scania susiduria su sunkumais mokant baudas už neteisėtus kartelinius susitarimus.** Didžiosios Britanijos Aukščiausiasis teismas jau seniau yra paskelbęs verdiktą, kad šios sunkvežimių įmonės turi sumokėti baudą bendrai siekiančią 16 mlrd. SEK. Bauda mokama už neteisėtus kartelinius susitarimus tarp Europos sunkvežimių gamintojų laikotarpiu nuo 1997-2011 m. Dabar pateiktas dar vienas ieškinys, kuriuo siekiama priteisti dar 630 mln. SEK. Volvo teigia, kad įmonė net neturi tokių lėšų, kad padengtų baudas.

**Pastabos:** nurodytos piniginės sumos perskaičiuotos pagal kursą 1 EUR = 11,14 SEK

**Esant poreikiui, Lietuvos ambasada galėtų pateikti detalesnę informaciją apie apžvalgoje minimus Švedijos ekonomikos įvykius ir tendencijas. Prašome atskirai informuokite apie jūsų pageidavimą gauti šią informaciją** augustinas.uleckas@urm.lt